**Tájékoztató az országgyűlési választáson és az azzal azonos napon megtartásra kerülő országos népszavazáson benyújtható kérelmekről[[1]](#footnote-1)**

**A mozgóurna iránti kérelem benyújtásának szabályairól és határidejéről:**

A mozgóurna iránti kérelmet a szavazóköri névjegyzékben szereplő, **mozgásában egészségi állapota** vagy **fogyatékossága,** illetve **fogvatartása miatt** **gátolt választópolgár nyújthatja be.**

**A mozgóurna iránti kérelem a közös eljárásban lebonyolított mindkét választásra, így az országgyűlési képviselő-választásra és az országos népszavazásra is vonatkozik egyszerre, nem kell külön-külön kérelmet benyújtania.**

**A kérelemben feltüntetett adatainak** **meg kell egyezniük a lakcímkártyán feltüntetett** **adatokkal, ellenkező esetben a helyi választási iroda a kérelmet elutasítja.**

**A kérelemnek tartalmaznia kell a mozgóurna-igénylés okát,** valamint, **ha nem a lakcímére kéri, akkor a pontos címet is, ahova a mozgóurna kivitelét kéri.**

Ha

* a választópolgár olyan címre kér mozgóurnát, amely nem abban a szavazókörben található, amelynek névjegyzékében szerepel, illetve
* az átjelentkező választópolgár olyan címre kér mozgóurnát, amely nem azon a településen található, amelynek névjegyzékében szerepel,

**a kérelmét egyben átjelentkezésre irányuló kérelemnek is kell tekinteni.**

Ebben az esetben – attól függően, hogy a kérelmet hova nyújtották be – a választópolgár lakcíme szerint illetékes helyi választási iroda vagy a mozgóurna kivitelére illetékes szavazatszámláló bizottság illetékességi területén működő helyi választási iroda dönt az átjelentkezés és a mozgóurna iránti kérelemről is.

A szavazás napján a szavazatszámláló bizottság két tagja felkeresi Önt lakóhelyén vagy az Ön által megadott más címen (pl. kórházban), annak érdekében, hogy szavazatát a mozgóurnába dobja be.

Figyelem! Aki mozgóurnát kért, a szavazókörben „hagyományos módon”, azaz személyesen nem szavazhat.

**A mozgóurna iránti kérelmek benyújtási határideje:**

**A mozgóurna iránti kérelmek benyújtási határideje attól függően változik, hogy a kérelmeket milyen módon nyújtja be a választópolgár.**

1. A mozgóurna iránti kérelmet a helyi választási irodához **levélben vagy elektronikus azonosítás nélkül elektronikus úton** legkésőbb a szavazást megelőző negyedik napig, **2022. 03.30-ig** kell benyújtani.

2. A mozgóurna iránti kérelmet a helyi választási irodához **személyesen vagy elektronikus azonosítással elektronikus úton** (hivatali kapun keresztül)a szavazást megelőző második napig, **2022.04.01-ig** kell benyújtani.

3**. Mozgóurna igénylés online (azonosítással) és meghatalmazott útján:** A mozgóurna iránti kérelemnek a választás kitűzését követően, de **legkésőbb a szavazást megelőző 2. napon (2022.04.01-ig) kell megérkeznie ahhoz a HVI-hoz,** amelynek szavazóköri névjegyzékében szerepel, **vagy** **a szavazás napján, legkésőbb 12 óráig kell megérkeznie a szavazatszámláló bizottsághoz.**

**Az átjelentkezési kérelem benyújtásának szabályai, határideje**

Az átjelentkezésre irányuló kérelmet az a lakcíme szerinti szavazóköri névjegyzékben szereplő választópolgár nyújthatja be, aki a szavazás napján Magyarország területén, de a magyarországi lakcíme szerinti szavazókörtől eltérő szavazókör területén tartózkodik.

**Átjelentkezésre irányuló kérelme a közös eljárásban lebonyolított mindkét választásra, így az országgyűlési képviselő-választásra és az országos népszavazásra is vonatkozik egyszerre, nem kell külön-külön kérelmet benyújtania.**

A kérelemben feltüntetett adatainak meg kell egyezniük a lakcímkártyán feltüntetett adatokkal, ellenkező esetben a helyi választási iroda a kérelmet elutasítja.

Átjelentkezni bármelyik magyarországi településre (budapesti kerületbe) lehet.

Minden településen (budapesti kerületben) csak egyetlen szavazókört jelölnek ki az átjelentkezéssel szavazók részére.

Átjelentkezés esetén mozgóurna is igényelhető, ha egészségi állapota vagy fogva tartás miatt nem tud megjelenni a szavazóhelyiségben.   
A kérelem benyújtása során arra is lehetőség van, hogy olyan értesítési cím (akár külföldi címet is) kerüljön megadásra, ahova a helyi választási iroda megküldi a döntésről szóló értesítést.

**Az átjelentkezési kérelem benyújtásának határideje:**

Az átjelentkezésre irányuló kérelemnek **legkésőbb a szavazást megelőző kilencedik napon, 2022. március 25-ig kell megérkeznie a helyi választási irodához.**

**Átjelentkezés visszavonása:**

Az átjelentkező választópolgár **levélben vagy elektronikus azonosítás nélkül elektronikusan** a szavazást megelőző kilencedik napig, **2022. március 25-ig** vonhatja vissza az átjelentkezési kérelmét.

Az átjelentkező választópolgár **személyesen vagy elektronikus azonosítással elektronikusan** a szavazást megelőző második napig, **2022. április 01-ig** vonhatja vissza az átjelentkezési kérelmét**.**

**Fülöpné dr. Kerti Judit**

**HVI vezető**

1. Bővebb tájékoztatás a [www.valasztas.hu](http://www.valasztas.hu) oldalon található. [↑](#footnote-ref-1)